PACE เซ็นสัญญาเช่าพื้นที่เปิดร้าน “ดีน แอนด์ เดลูก้า” สาขาใหม่
PACE เซ็นสัญญาเช่าพื้นที่เปิดร้าน "ดีน แอนด์ เดลูก้า" ตรงข้ามตลาดหุ้นนิวยอร์ค โดยสาขานี้เป็นสาขาที่ 12 ในสหรัฐ
22 ก.ย. 2558

บริษัท เพซ ดีเวลลอปเมนท์ คอร์ปอเรชั่น จำกัด (มหาชน) หรือ PACE เปิดเผยว่า นายสรพจน์ เตชะไกรศรี ประธานเจ้าหน้าที่บริหาร เซ็นสัญญาเช่าพื้นที่เปิดร้านดีน แอนด์ เดลูก้า กูร์เมต์ มาร์เก็ต ที่ตึก 40 วอลสตรีท กับบริษัท ทรัมป์ ออร์กาไนเซชั่น (Trump Organization) นำโดย มร. โดนัลด์ เจ ทรัมป์ ประธานกรรมการ โดยดีน แอนด์ เดลูก้าสาขานี้จะเป็นสาขาที่ 12 ในสหรัฐอเมริกาและเป็นสาขาแรกในรูปแบบการลงทุนของ PACE หลังเข้าซื้อกิจการดีน แอนด์ เดลูก้าทั่วโลก
สำหรับตึก 40 วอลสตรีท นับเป็นตึกที่มีความสำคัญทางยุทธศาสตร์ของมหานครนิวยอร์ค โดยตั้งอยู่ตรงข้ามตลาดหลักทรัพย์นิวยอร์ค (NYSE) และเคยได้รับตำแหน่งตึกที่สูงที่สุดในโลกอีกด้วย สำหรับดีน แอนด์ เดลูก้าสาขานี้จะเปิดในรูปแบบกูร์เม่ต์ มาร์เก็ต ขนาด 2,000 ตารางเมตรเพื่อรองรับเจ้าของกิจการ พนักงานออฟฟิศ และนักท่องเที่ยวจากทั่วทุกมุมโลก